Les puntuacions mitjanes obtingudes en cada competència aporten dades genèriques.
Dades que es poden matisar si s'analitzen per col·lectius.
En les avaluacions del Consell, les variables associades als resultats que es tenen en compte són el gènere de l'alumnat, la repetició de curs i el nivell de complexitat del centre (segons l'índex elaborat per la Inspecció d'Educació).
En totes les competències analitzades en l'avaluació de quart d'ESO del curs 2018-2019, la variable que té més incidència en els resultats és la repetició de curs, que pot arribar als 19 punts de diferència entre l'alumnat que no ha repetit i el que sí que ho ha fet, com passa en la competència en llengua anglesa.
La variable gènere és la que aporta menys punts de diferència entre noies i nois, ja que no supera mai els 4 punts.
La repetició de curs és un dels predictors més potents de l'abandonament escolar.
La repetició de curs provoca molt debat, tant en la comunitat científica com en l'educativa, ja que hi ha poques evidències empíriques que en demostrin l'efectivitat, especialment si s'aplica sense mesures d'acompanyament.
Diversos estudis assenyalen que, lluny de ser una pràctica que ajudi a millorar els resultats de l'alumnat amb pitjor rendiment, a curt termini pot tenir efectes negatius en els resultats acadèmics, la qual cosa obre la porta a considerar polítiques educatives i pràctiques d'aula alternatives que vagin adreçades a millorar el rendiment de l'alumnat que es troba en aquestes circumstàncies.
En les proves internacionals, l'alumnat repetidor també obté pitjors resultats que l'alumnat no repetidor (vegeu els Quaderns d'avaluació.
Font: Consell Superior d'Avaluació del Sistema Educatiu
En competència en llengua catalana la repetició de curs proporciona 11,6 punts de diferència entre l'alumnat repetidor i el que no ho és, mentre que la complexitat del centre proporciona 9,9 punts de diferència entre els centres de complexitat alta i els centres de complexitat baixa.
La variable gènere aporta només 3,6 punts a favor de les noies.
En competència en llengua castellana la variable de repetició de curs aporta una diferència de 9,6 punts en la puntuació mitjana obtinguda per l'alumnat no repetidor i el repetidor, mentre que el nivell de complexitat del centre proporciona una diferència de 8,0 punts entre les categories més extremes.
La variable gènere aporta 3,7 punts a favor de les noies.
En llengua anglesa, l'alumnat no repetidor obté 19,6 punts més de mitjana que l'alumnat repetidor i l'alumnat dels centres amb un nivell baix de complexitat obté 19,0 punts més de mitjana que el dels centres amb un nivell alt de complexitat.
La variable gènere aporta només 3,3 punts a favor de les noies.
En competència matemàtica l'alumnat no repetidor obté 16,0 punts més de mitjana que l'alumnat repetidor, mentre que l'alumnat provinent de centres amb un nivell baix de complexitat obté 14,9 punts més de mitjana que el dels centres d'alta complexitat.
La variable gènere aporta només 3,1 punts a favor dels nois.
En competència cientificotecnològica, l'alumnat no repetidor obté 12,0 punts més de mitjana que l'alumnat repetidor, mentre que l'alumnat dels centres de nivell baix de complexitat obté 11,6 punts més de mitjana que el dels centres d'alta complexitat.
La variable gènere aporta només 1,4 punts a favor dels nois.
En tots els anys d'aplicació de la prova de quart d'ESO, la variable repetició de curs aporta diferències rellevants de resultats.
L'any 2019, les diferències aportades per la variable repetició de curs són molt més acusades en llengua anglesa i matemàtiques.
Font: CSASE, Quaderns d'avaluació.